A. Belousovová, podpredsedníčka NR SR: (2006-12-13):
Chcem sa ešte opýtať, pán minister, pán navrhovateľ, chcete zaujať stanovisko? Nie. Pani spravodajkyňa? Ďakujem. Prerušujem rokovanie o tomto bode programu. Ďalej pristúpime k druhému a tretiemu čítaniu  o návrhu na vyslovenie súhlasu Národnej rady Slovenskej republiky s Dohodou o spolupráci medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej v boji proti podvodom a iným protiprávnym konaniam poškodzujúcim ich finančné záujmy . Návrh vlády ste dostali ako tlač 112 a spoločnú správu výborov máte ako tlač 112a. Návrh vlády odôvodní podpredseda vlády a minister spravodlivosti  Slovenskej republiky pán Štefan Harabin, máte slovo. Š. Harabin, podpredseda vlády a minister spravodlivosti SR: Pani predsedajúca, vážené poslankyne, poslanci, dňa 26. októbra 2004 bola v Luxemburgu prijatá  Dohoda o spolupráci medzi Európskym spoločenstvom a jeho členskými štátmi na jednej strane a Švajčiarskou konfederáciou na strane druhej v boji proti podvodom a iným protiprávnym konaniam poškodzujúcim ich finančné záujmy. Dohoda zefektívňuje a rozširuje oblasť administratívnej a justičnej spolupráce v trestných veciach a predstavuje rozšírenie tzv. schengenského priestoru vo vzťahu k Švajčiarskej konfederácii. Dohoda sa člení na štyri hlavy. Prvá hlava obsahuje všeobecné ustanovenia, ktoré upravujú účel a predmet úpravy dohody. Druhá úpravu foriem poskytovania administratívnej pomoci a jej rozsahu, úlohy ústredných orgánov a úpravu konkrétnych konaní vzájomnej spolupráce, ako aj osobitné formy spolupráce, napríklad spoločné operácie, spoločné osobitné vyšetrovacie tímy, pôsobenie  styčných úradníkov. Tretia hlava predstavuje nadstavbu vo vzťahu k Európskemu dohovoru o vzájomnej pomoci  v trestných veciach z 29. apríla 1959 a Dohovoru o praní špinavých peňazí, vyhľadávaní, zhabaní a konfiškácií ziskov z trestnej činnosti z 8. novembra 1990. Upravuje zasielanie žiadostí, doručovanie písomností poštou, predbežné opatrenia, prítomnosť orgánov dožadujúcej zmluvnej  strany, vyhľadávanie a zhabanie žiadosti a bankové a finančné  informácie. Inštitút kontrolovanej dodávky, odovzdávanie zhabaných vecí, urýchlenie právnej pomoci, použitie dôkazov a zasielanie nevyžiadaných  informácií. Štvrtá hlava upravuje záverečné dojednania týkajúce sa zmeny dohody, riešenie sporov, zásadu vzájomnosti pri nevybavení žiadosti, územnú pôsobnosť dohody a pod. Dohoda nevyžaduje zásahy do právneho poriadku Slovenskej republiky, keďže je inšpirovaná  existujúcimi zmluvnými nástrojmi používanými v oblasti administratívnej a justičnej spolupráce, na ktoré slovenská legislatíva už reaguje. Ide pritom o medzinárodnú zmluvu, ktorá bude mať podľa § 478 Trestného poriadku prednosť pred piatou časťou Trestného poriadku. Dohoda je prezidentskou medzinárodnou zmluvou z oblasti právneho styku s cudzinou v trestných veciach a administratívnej spolupráce. Dohodu je na účely čl. 7 ods. 4 ústavy možné charakterizovať ako medzinárodnú zmluvu, na ktorej vykonanie  je potrebný zákon, v tomto prípade Trestný poriadok. Na pristúpenie k nej sa vyžaduje v súlade s čl. 86 písm. d) ústavy súhlas Národnej rady  Slovenskej republiky. Dohoda bola za Slovenskú republiku podpísaná 26. októbra 2004. Vláda Slovenskej republiky uznesením č. 998 z 20. októbra 2004 vyslovila  súhlas s uzavretím dohody a odporučila prezidentovi ratifikovať podpísanú dohodu po vyslovení súhlasu Národnej rady Slovenskej republiky. Ďakujem za slovo.